Cultur magdalenian

La cultur magdalenian es un de la cultures tarde de la paleolitica alta en Europa ueste, datida de sirca 15,000 a 10,000 aec. Lo es nomida per la loca La Madeleine en Frans.

La cultur ia es orijinal nomida "la eda de la reno", par Édouard Lartet e Henry Christy, ci ia escava prima la loca, en sua publica en 1875. An si la renos ia ave un importa grande, los ance xasada cavalos, servos roja, e otra mamales grande. La cultur ia es sperdeda vasta, e la locas magdalenian ia es trovada de Portugal a Poland.

La cultur ia dura longa, e sua metodos de fabrica mostra progresa. La clima ia es fria e seca ma la mamute ia es estinguida ante esta eda. La usa de oso e ivor per utiles variosa, ancora comensada en la cultur solutrean, ia crese e la tecnolojia ia es min de petra e plu de oso. La utiles es multe variosa: puntos per lansias e arpones, foradores, oncas, e agos.

La locas magdalenian la plu temprana es tota trovada en Frans. La cultur epigravetian es un cultur simil de la mesma eda, e estende de Italia a la rio Volga.

La periodos plu tarde de magdalenian es ance sinonim con la recoloni de Europa norde-ueste pos la masima glasial final. Rexerca en Suiz, Deutxland sude, e Beljia ia furni dati radiocarbonal cual suporta esta. Ma, car magdalenianes ia es xasores-coliores, magdalenianes no ia coloni intera permane en Europa norde-ueste, car los seguente la manadas e ia move con la saisones.

Categoria:Arceolojia
Categoria:Europa